**Forze Hydrogen Electric Racing Team Delft** (máis coñecido pola forma curta **Forze**; en galego "Equipo de Carreiras de Hidróxeno Eléctrico Forze de Delft") é un equipo de estudantes da Universidade de Tecnoloxía de Delft (TU Delft) especializado en carreiras de hidróxeno eléctrico. Desde que Edgar van Os a fundou en 2007, construíronse sete vehículos de pilas de combustible de hidróxeno. As oficinas e os talleres do equipo atópanse na sala D:DREAM do campus da Universidade de Tecnoloxía de Delft. Nesta monumental sala da época da posguerra, deseñada polo arquitecto Dirk Roosenburg, áchanse todos os equipos da TU Delft, chamados os *Dream Teams* (DARE, Nuna, DUT Racing e Forze).

Membros do equipo cun dos seus coches, fronte ao edificio da biblioteca da Universidade de Tecnoloxía de Delft
Todos os membros do equipo son estudantes de TU Delft, desde o primeiro ata o derradeiro curso, e proveñen dunha ampla variedade de facultades. O tamaño do equipo creceu ao longo dos anos e variou de corenta a sesenta estudantes nos últimos anos. Os estudantes máis involucrados únense ao equipo como unha actividade extracurricular en paralelo aos seus estudos. Só o consello directivo está dedicado a tempo completo.

A misión de Forze é promover a tecnoloxía de celas de combustible mediante a formación non só dos seus propios membros, senón tamén a do público en xeral, así como motivar as industrias para utilizaren a tecnoloxía do hidróxeno. Ao deseñar e construír os seus propios coches de carreiras de hidróxeno de alto rendemento, pódese demostrar o potencial e a aplicación desta tecnoloxía.

Actualmente, Forze segue a ser o único equipo de estudantes en todo o mundo que utiliza células de combustible de alta potencia para automóbiles.

Tecnoloxía hidróxeno-eléctrica
------------------------------

Nun vehículo convencional de uso na estrada, a enerxía que se almacena no combustible convértese en enerxía mecánica, utilizando o principio da combustión. Os coches construídos por Forze utilizan un concepto diferente. O sistema de células de combustible de hidróxeno dentro dos vehículos converte a enerxía almacenada no hidróxeno en enerxía eléctrica, o que significa que o sistema de celas de combustible pode utilizarse para alimentar un sistema de accionamento eléctrico con hidróxeno como combustible alternativo.

A eficiencia da conversión de combustible pode ser aproximadamente dúas ou tres veces maior que a dun motor de combustión convencional. As diferenzas máis patentes entre os vehículos hidróxeno-eléctricos e os seus parentes eléctricos de batería son o tempo requirido para recargar e a autonomía da condución. Os tanques de hidróxeno pódense reencher en cuestión de minutos, entanto que as baterías na actualidade tardan varias horas. Isto fai que a propulsión hidróxeno-eléctrica sexa ideal para aplicacións en que se requira un funcionamento sen pausa e unha ampla autonomía.

Coches e competicións
---------------------

### Fórmula Zero

Podio da Fórmula Zero en Rotterdam, onde o equipo acadou o primeiro posto na sesión de 2008
O equipo comezou a competir no Campionato de Fórmula Zero de 2008, o primeiro campionato mundial de pila de combustible de hidróxeno. Dada a importancia da vindeira economía do hidróxeno e tendo en conta o cambio climático e os problemas relacionados co petróleo, o proxecto atraeu moita atención dos medios internacionais.

A primeira tempada limitouse a un evento no centro da cidade de Rotterdam, ao pé da ponte Erasmus. A segunda tempada consistiu nunha Copa de Europa e un gran premio separado no centro da cidade de Turín. A terceira tempada, novamente, tivo unha soa carreira, que se celebrou no centro da Haia.

### Fórmula Student

A competición de Fórmula Zero non medrou o que se esperaba durante os primeiros anos. O equipo continuou a innovar e pasou á Fórmula Student, cos vehículos Forze IV e Forze, construídos especificamente para esta competición, na que compite tamén o equipo galego UVigo Motorsport, da Universidade de Vigo. Hoxe en día, Forze segue a ser o único equipo de estudantes que competiu cun kart de pilas de combustible.

### Cara a unha nova etapa

O Forze VII en febreiro de 2017
Logo de competir na Fórmula Student dúas veces, Forze deu un gran paso cara ao mundo das carreiras profesionais. O seguinte coche, o Forze VI, converteuse no primeiro coche de carreiras de tamaño completo impulsado por hidróxeno. Por mor da falta dunha licenza da FIA para o Forze VI, o rexistro para as carreiras oficiais foi difícil, e o coche non competiu en ningunha competencia promovida por esa federación. Para evitar este problema, na última versión da formación Forze, Forze VII, o equipo comprou un LMP3-monocasco con licenza FIA. Con el, o equipo espera construír o primeiro coche de carreiras de hidróxeno para competir contra os combustibles fósiles nunha carreira oficial. O Forze VII é o último modelo de Forze e competirá no Supercar Challenge 2017 durante as xornadas de Gamma Racing no circuíto TT Assen.

Notas
-----

1. ↑  Información sobre a estrutura e a constitución do equipo . *(En inglés)*
2. ↑  Información sobre a tecnoloxía hidróxeno-eléctrica  Arquivado 04 de xuño de 2017 en Wayback Machine.. *(En inglés)*
3. ↑  "Hydrogen-powered cars meet in championship race". Axencia Reuters. 23 de agosto de 2008. *(En inglés)*
4. ↑  "Green tech in 'Formula Zero' race". BBC News. 26 de agosto de 2008. *(En inglés)*
5. ↑  "O novo bólido da Universidade de Vigo xa quece motores". En *Galicia Confidencial*. 20 de xullo de 2016.
6. ↑  Información e datos técnicos sobre o Forze VII  Arquivado 29 de maio de 2017 en Wayback Machine.. *(En inglés)*

Véxase tamén
------------

### Outros artigos

* Delft Aerospace Rocket Engineering
* Delft University of Technology Racing Team
* Fórmula Student

### Ligazóns externas

* Sitio web do equipo Forze
* Sitio web da Universidade de Tecnoloxía de Delft (TU Delft)